Kapital bozorida investitsiya muhitini yaxshilashga doir qoʻshimcha chora-tadbirlar toʻgʻrisida
(decree, 2026-07-01)

Kapital bozorini yanada rivojlantirish, yangi investitsiya mahsulotlarini joriy etish, kapital bozoriga qoʻshimcha investitsiyalar, shu jumladan, mahalliy investorlarning xorijiy valyutadagi pul mablagʻlarini jalb qilishni ragʻbatlantirish, shuningdek, “Oʻzbekiston — 2030” strategiyasida belgilangan investorlar huquqlarini himoya qilish boʻyicha vazifalarni amalga oshirish maqsadida qaror qilaman: 1. Quyidagilar 2030-yilga qadar ushbu Farmonning asosiy maqsadlari etib belgilansin: (a) zamonaviy moliyaviy instrumentlarni joriy etish orqali fond bozoriga 1 mlrd AQSH dollari, shu jumladan, 5 trln soʻmlik korporativ obligatsiyalar chiqarilishi hisobiga qoʻshimcha investitsiyalarni jalb qilishga erishish; (b) kapital bozori ishtirokchilarining investitsiyalari xavfsizligini kafolatlovchi mexanizmlarni joriy etish hisobiga bartaraf etiladigan huquqbuzarliklar ulushini 85 foizdan oshirish; (v) kapital bozori ishtirokchilari faoliyatining ochiqligi va shaffofligini taʼminlash hamda moliyaviy hisobotlar, korporativ harakatlar va muhim faktlarni majburiy oshkor etish darajasini 95 foizga yetkazish. 2. Belgilansinki, Oʻzbekiston Respublikasi Prezidentining 2023-yil 2-sentabrdagi PQ-291-son qaroriga muvofiq kapital bozorida joriy etilgan “Tartibga solish qumdoni” maxsus huquqiy rejimi (keyingi oʻrinlarda — Tartibga solish qumdoni) cheklanmagan muddatga amal qiladi. 3. Kapital bozorida Tartibga solish qumdoni doirasida quyidagi huquqlar berilsin: (a) Oʻzbekiston Respublikasining rezidentlari boʻlgan yuridik shaxslar tomonidan Tartibga solish qumdoni ishtirokchisi maqomini olish. Bunda Istiqbolli loyihalar milliy agentligi (keyingi oʻrinlarda — Agentlik) qimmatli qogʻozlar bozori sohasida soʻnggi ikki yilda qonun hujjatlarini buzgan shaxslarga ushbu maqomni berishni rad etishga haqli; (b) Oʻzbekiston Respublikasi rezident-emitentlarining korporativ obligatsiyalari nominal qiymatini xorijiy valyutada ifodalash hamda ularni Oʻzbekiston Respublikasi hududida oʻz faoliyatini amalga oshirish uchun litsenziya olgan fond birjasining (keyingi oʻrinlarda — fond birjasi) tegishli maydonchasida joylashtirish va ularning muomalasi bilan bogʻliq toʻlovlar va hisob-kitoblarni ham xorijiy valyutada amalga oshirish; (v) chet ellik ishtirokchilarga, Oʻzbekiston Respublikasi rezidentlari boʻlgan yuridik shaxslarga, shu jumladan, investitsiya fondlariga ular tomonidan chiqarilgan va ularga tegishli boʻlgan qimmatli qogʻozlarga nisbatan kastodial va nominal saqlash xizmatlarini koʻrsatish; (g) Oʻzbekiston Respublikasi hududida oʻz faoliyatini amalga oshirish uchun litsenziya olgan investitsiya vositachilariga (keyingi oʻrinlarda — investitsiya vositachisi) chet el investitsiya vositachilari, banklari, kastodianlari, savdo maydonchalari, litsenziyalangan investitsiya platformalari, tan olingan chet el yurisdiksiyalarining xalqaro va milliy markaziy depozitariylarida chet el qimmatli qogʻozlari oldi-sotdisi va ular bilan operatsiyalar boʻyicha hisob-kitoblarni amalga oshirish maqsadida pul va depozitar hisobvaraqlar ochish; (d) Agentlik tomonidan belgilanadigan roʻyxatga asosan xorijiy birja indekslariga kiritilgan aksiyalar, xorijiy kompaniyalarning obligatsiyalari va davlat obligatsiyalari, savdo qilinadigan birja fondlari (ETF), indeks fondlarining qimmatli qogʻozlari hamda xorijiy kompaniyalarning depozitar tilxatlari boʻyicha savdolarni tashkil etish. Bunda ushbu moliyaviy instrumentlar boʻyicha: (i) savdolar fond birjasi yoki investitsiya vositachisi tomonidan fond birjasining tegishli maydonchasida yoki investitsiya vositachisining elektron platformasida tashkil etiladi; (ii) ularning hajmlari Markaziy bank bilan kelishgan holda Agentlik tomonidan tasdiqlanadi; (j) yuridik shaxslarga banklardan nominal qiymati chet el valyutasida ifodalangan qimmatli qogʻozlar boʻyicha daromadlarni toʻlash va majburiyatlarni bajarish uchun Agentlik tomonidan roʻyxatdan oʻtkazilgan qimmatli qogʻozlarni chiqarish hujjatining nusxasiga muvofiq zarur hajmdagi chet el valyutasini sotib olish; (z) emitentlarga qonun hujjatlarida belgilangan hollarda oʻz kapitali miqdoridan ortiq boʻlgan korporativ obligatsiyalarni taʼminotsiz chiqarish. 4. Markaziy bank va Agentlikning birja kotirovkasi varagʻiga kiritilgan qimmatli qogʻozlarni kredit operatsiyalarini va REPO operatsiyalarini oʻtkazishda taʼminot sifatida qabul qilish toʻgʻrisidagi taklifiga rozilik berilsin. Bunda emitent yoki qimmatli qogʻozning Oʻzbekiston Respublikasining suveren kredit reytingidan koʻpi bilan ikki pogʻona past boʻlgan xalqaro kredit reytingi yoki milliy reyting shkalasi boʻyicha uning ekvivalenti mavjud boʻlgan taqdirda, ulardan taʼminot sifatida foydalanishga ruxsat etiladi. 5. Belgilansinki, 2026-yil 1-iyuldan boshlab rentabellik, toʻlov qobiliyati, moliyaviy barqarorlik va likvidlikning ijobiy koʻrsatkichlarini hisobga olmagan holda, shuningdek, qimmatli qogʻozlarni chiqarish toʻgʻrisida qaror qabul qilish paytidagi emitentning barcha majburiyatlarining oʻz kapitaliga nisbati Agentlik tomonidan belgilanadigan normativga muvofiq boʻlgan taqdirda hamda qonunchilik hujjatlarida belgilangan boshqa hollarda taʼminotsiz oʻz kapitali miqdoridan ortiq korporativ obligatsiyalarni chiqarishga ruxsat beriladi. 6. Quyidagilar: (a) Qimmatli qogʻozlar bozorida professional faoliyatni amalga oshirish uchun litsenziya talablari va shartlari 1-ilovaga muvofiq; (b) Fond birjasi va qimmatli qogʻozlarning birjadan tashqari savdosi tashkilotchisi faoliyatini amalga oshirish uchun litsenziya talablari va shartlari 2-ilovaga muvofiq; (v) Xabardor qilish tartibida investitsiya maslahatchisi faoliyatini tashkil etish talablari va shartlari 3-ilovaga muvofiq; (g) “Tartibga solish qumdoni” maxsus huquqiy rejimi doirasida chet el valyutasidagi qimmatli qogʻozlar bilan operatsiyalar boʻyicha chet el valyutasida hisob-kitoblar va toʻlovlarni amalga oshirish qoidalari 4-ilovaga muvofiq; (d) Istiqbolli loyihalar milliy agentligi bilan axborot tizimlari orqali elektron maʼlumot almashadigan vazirlik va idoralarning roʻyxati 5-ilovaga muvofiq; (j) “Tartibga solish qumdoni” maxsus huquqiy rejimi doirasida fond birjasining tegishli maydonchasida va investitsiya vositachisining elektron platformasida moliyaviy instrumentlar savdosini tashkil etishga ruxsat berish va ularning muomalada boʻlishini tashkil etishning asosiy qoidalari 6-ilovaga muvofiq; (z) Davlat roʻyxatidan oʻtkazishda hujjatlarni koʻrib chiqqanlik uchun qimmatli qogʻozlar emitentlari tomonidan toʻlanadigan yigʻimlar miqdorlari 7-ilovaga muvofiq; (i) Kapital bozori ishtirokchilari faoliyatining ochiqligi va shaffofligini taʼminlash maqsadida ularga qoʻyiladigan alohida talablar va qoidalar 8-ilovaga muvofiq; (k) Kapital bozorini yanada rivojlantirish va investitsiyalar xavfsizligini kafolatlashga oid qoʻshimcha chora-tadbirlar 9-ilovaga muvofiq tasdiqlansin. 7. Oʻzbekiston Respublikasi Prezidentining va Oʻzbekiston Respublikasi Hukumatining ayrim hujjatlariga 10-ilovaga muvofiq oʻzgartirish va qoʻshimchalar kiritilsin. 8. Agentlik va Markaziy bank manfaatdor idoralar bilan birgalikda uch oy muddatda: (a) qonun hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin; (b) qabul qilingan idoraviy normativ-huquqiy hujjatlarni ushbu Farmonga muvofiqlashtirsin. 9. Mazkur Farmonning ijrosini nazorat qilish Bosh vazir oʻrinbosari J.A. Qoʻchqorov, Istiqbolli loyihalar milliy agentligi direktori D.R. Li va Markaziy bank raisi T.A. Ishmetov zimmasiga yuklansin. 10. Farmon ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. Qimmatli qogʻozlar bozorida professional faoliyatni amalga oshirish uchun quyidagi litsenziya talablari va shartlari amal qiladi: (a) qimmatli qogʻozlar bozori sohasidagi, jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurollarini tarqatishni moliyalashtirishga qarshi kurashish toʻgʻrisidagi qonun hujjatlari talablariga rioya etish; (b) litsenziya faoliyatining har bir kichik turi boʻyicha pul mablagʻi koʻrinishida shakllantirilgan ustav kapitalining eng kam miqdori toʻgʻrisidagi quyidagi talablarga muvofiqligini taʼminlash: (i) 2026-yil 1-iyuldan boshlab — bazaviy hisoblash miqdorining (keyingi oʻrinlarda — BHM) 3 000 baravaridan kam boʻlmagan miqdorda; (ii) 2027-yil 1-iyuldan boshlab — BHMning 4 000 baravaridan kam boʻlmagan miqdorda; (iii) 2028-yil 1-iyuldan boshlab — BHMning 6 000 baravaridan kam boʻlmagan miqdorda. Bunda litsenziyalanadigan professional faoliyatni birga qoʻshib olib borishda ustav kapitalining eng kam miqdori toʻgʻrisidagi talablar jamlangan holda qoʻllaniladi; (v) litsenziya talabgorining ustav kapitali va boshqa moliyaviy koʻrsatkichlari yetarliligini, shuningdek, litsenziya beruvchi organ tomonidan belgilangan majburiy normativlarga muvofiqligini taʼminlash; (g) dasturiy taʼminot va texnik vositalarning investitsiya vositachilarining dasturiy-texnik komplekslariga qoʻyiladigan talablarga muvofiqligi hamda qimmatli qogʻozlar bozori professional qatnashchilari, fond birjasi va Qimmatli qogʻozlar markaziy depozitariysi (keyingi oʻrinlarda — Markaziy depozitariy) bilan elektron oʻzaro hamkorlikka tayyorligi toʻgʻrisida Markaziy depozitariysining xulosasi; (d) qimmatli qogʻozlar bilan operatsiyalarning ichki hisobini yuritish vazifasi yuklatilgan kamida bitta xodimning boʻlishi hamda ichki nazoratni tashkil etish va amalga oshirish vazifasi yuklatilgan kamida bitta xodim (nazoratchi) mavjudligi; (j) quyidagi shaxslar litsenziatning rahbari boʻlishi mumkin emas: (i) moliya-iqtisod, yuridik, matematika yoki axborot texnologiyalari mutaxassisliklaridan kamida bittasi boʻyicha oliy maʼlumotli boʻlmagan shaxslar; (ii) qimmatli qogʻozlar bozoridagi professional faoliyatni amalga oshiruvchi tashkilotlarda, fond birjalarida yoxud iqtisodiy, moliyaviy va yuridik faoliyat sohalarida, axborot texnologiyalari sohasida yoki koʻrsatib oʻtilgan yoʻnalishlar boʻyicha kamida ikki yillik ish stajiga ega boʻlmagan shaxslar; (iii) yakka tartibdagi ijro etuvchi organ vazifasini bajargan, kollegial ijro etuvchi organ tarkibiga kirgan, qimmatli qogʻozlar bozori professional ishtirokchisi, fond birjasi, kredit, sugʻurta yoki auditorlik tashkilotining taʼsischilari boʻlgan shaxslarning aybi bilan litsenziya talablari va shartlari buzilganligi sababli, mazkur yuridik shaxsning faoliyat turini amalga oshirish uchun berilgan litsenziyasi amal qilishi toʻxtatilgan paytda, agar bunday toʻxtash paytidan boshlab uch yildan kam vaqt oʻtgan boʻlsa; (iv) iqtisodiy jinoyatlar, shuningdek, jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurollarini tarqatishni moliyalashtirish, uyushgan jinoyatchilik, korrupsiya va boshqaruv tartibiga qarshi jinoyatlarni sodir etganlik uchun sudlanganligi olib tashlanmagan yoki oʻtalmagan boʻlsa; (z) litsenziatning mutaxassislari, mansabdor shaxslari va nazoratchisining litsenziyalovchi organ tomonidan tasdiqlangan malaka talablariga muvofiqligi; (i) oʻzining dasturiy vositasi mavjud boʻlgan taqdirda, mualliflik huquqini tasdiqlaydigan hujjatlarning mavjudligi; (k) atayin notoʻgʻri maʼlumotlarni tarqatish (taqdim etish) yoʻli bilan vakolatli organ va investorlarni chalgʻitmaslik, qimmatli qogʻozlar bozorida narxlarga doir manipulyatsiya qilishga yoʻl qoʻymaslik; (l) quyidagi shaxslar litsenziya egasi va (yoki) oxirgi benefitsiar mulkdor sifatida litsenziya egasining ustav kapitalida ishtirok etishiga yoʻl qoʻyilmaydi: (i) ushbu ilovaning “j” bandida koʻrsatilganlar; (ii) jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurollarini tarqatishni moliyalashtirishga qarshi kurashish sohasidagi xalqaro hamkorlikda ishtirok etmayotgan davlatlarda doimiy yashovchi, joylashgan yoki roʻyxatdan oʻtgan shaxslar, shuningdek, shu davlatlarda roʻyxatdan oʻtgan kompaniyalar; (m) litsenziya egasining ustav kapitalidagi ulushlarni jismoniy va yuridik shaxslarga, shu jumladan, norezidentlarga realizatsiya qilishni litsenziya beruvchi organ bilan kelishish; (n) litsenziatning rahbariyati (direktori va uning oʻrinbosarlari) almashishini litsenziya beruvchi organ bilan kelishish. Fond birjasi va qimmatli qogʻozlarning birjadan tashqari savdolari tashkilotchisining faoliyatini amalga oshirish uchun quyidagi litsenziya talablari va shartlari amal qiladi: (a) birja faoliyatini amalga oshirish va qimmatli qogʻozlar bozori sohasidagi qonun hujjatlariga rioya qilish; (b) ishlab turgan elektron birja savdo tizimi mavjudligi; (v) tuzilgan birja bitishuvlari bajarilishining kafolatlanishi tizimi mavjudligi; (g) qonunchilik hujjatlariga muvofiq axborotning maxfiyligini taʼminlash; (d) quyidagilarni nazarda tutuvchi birja savdosi qoidalarining mavjudligi: (i) birja aʼzolarining birja savdolariga qoʻyilishi; (ii) qonunchilik hujjatlariga muvofiq qimmatli qogʻozlar bozorida investitsiya vositachisi yoki investitsiya aktivlarining ishonchli boshqaruvchisi sifatida professional faoliyatni amalga oshirish huquqini beruvchi litsenziyaga ega boʻlgan birja aʼzolarining fond birjasida (fond boʻlimlarini tashkil etgan boshqa birjalarning ham) birja savdolariga qoʻyilishi; (iii) birja tovarlariga narxlar kotirovkasi va ular toʻgʻrisidagi axborotni oshkor qilish tartibi; (iv) narxlar bilan manipulyatsiya qilish va maxfiy axborotdan qonunga xilof ravishda foydalanishga yoʻl qoʻymaslik; (j) ustav fondini bazaviy hisoblash miqdorining 5 800 baravaridan kam boʻlmagan miqdorda pul mablagʻi koʻrinishida shakllantirish; (z) filiallar mavjud boʻlgan taqdirda, birjaning barcha aʼzolariga ushbu savdolarda bir vaqtning oʻzida qatnashish imkoniyatini bergan holda markazlashtirilgan birja savdolarini oʻtkazish; (i) birja tovarlariga talab va taklif nisbati asosida ularga kotirovkani amalga oshirish; (k) axborotni qonunchilik hujjatlariga muvofiq oshkor qilish; (l) litsenziyalovchi organning talabiga koʻra birja faoliyatini amalga oshirish bilan bogʻliq axborotni begʻaraz asosda taqdim etish; (m) birja savdolarini faqat Oʻzbekiston Respublikasining butun hududida barcha birja aʼzolari bir paytda va teng kirishini taʼminlovchi elektron tizimda oʻtkazish; (n) quyidagi shaxslarning litsenziatga rahbarlik qilishiga yoʻl qoʻymaslik: (i) moliya-iqtisod, yuridik, matematika yoki axborot texnologiyalari mutaxassisliklaridan kamida bittasi boʻyicha oliy maʼlumotli boʻlmagan shaxslar; (ii) qimmatli qogʻozlar bozoridagi professional faoliyatni amalga oshiruvchi tashkilotlarda, fond birjalarida yoxud iqtisodiy, moliyaviy va yuridik faoliyat sohalarida, axborot texnologiyalari sohasida yoki koʻrsatib oʻtilgan yoʻnalishlar boʻyicha kamida ikki yillik ish stajiga ega boʻlmagan shaxslar; (iii) yakka tartibdagi ijro etuvchi organ vazifasini bajargan, kollegial ijro etuvchi organ tarkibiga kirgan, qimmatli qogʻozlar bozori professional ishtirokchisi, fond birjasi, kredit, sugʻurta yoki auditorlik tashkilotining taʼsischilari boʻlgan shaxslarning aybi bilan litsenziya talablari va shartlari buzilganligi sababli, mazkur yuridik shaxsning faoliyat turini amalga oshirish uchun berilgan litsenziyasi amal qilishi toʻxtatilgan paytda, agar bunday toʻxtash paytidan boshlab uch yildan kam vaqt oʻtgan boʻlsa; (iv) iqtisodiy jinoyatlar, shuningdek, jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurollarini tarqatishni moliyalashtirish, uyushgan jinoyatchilik, korrupsiya va boshqaruv tartibiga qarshi jinoyatlarni sodir etganlik uchun sudlanganligi olib tashlanmagan yoki oʻtalmagan boʻlsa; (o) fond birjasining ijroiya organi va uning tuzilmaviy boʻlinmalari rahbari I toifali qimmatli qogʻozlar bozori mutaxassisi malaka guvohnomasiga ega boʻlishi; (p) ularning nomidan qimmatli qogʻozlar bilan operatsiyalarni, qimmatli qogʻozlar bozorida xizmat koʻrsatish va (yoki) ishlarni amalga oshirish boʻyicha majburiyatga ega boʻlgan fond birjasining II toifali xodimlari, qimmatli qogʻozlar bozori mutaxassisining malaka guvohnomasiga ega boʻlishi; (r) litsenziya egasi va (yoki) oxirgi benefitsiar mulkdor sifatida litsenziya egasining ustav kapitalida quyidagi shaxslarning ishtirok etishiga yoʻl qoʻyilmasligi: (i) ushbu ilovaning “n” bandida koʻrsatilganlar; (ii) jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurollarini tarqatishni moliyalashtirishga qarshi kurashish sohasidagi xalqaro hamkorlikda ishtirok etmayotgan davlatlarda doimiy yashovchi, joylashgan yoki roʻyxatdan oʻtgan shaxslar, shuningdek, shu davlatlarda roʻyxatdan oʻtgan kompaniyalar; (s) litsenziya egasining ustav kapitalidagi ulushlarni jismoniy va yuridik shaxslarga, shu jumladan, norezidentlarga realizatsiya qilishni litsenziya beruvchi organ bilan kelishish; (t) litsenziatning rahbariyati (direktor va uning oʻrinbosarlari) almashishini litsenziya beruvchi organ bilan kelishish. Xabardor qilish tartibida investitsiya maslahatchisi faoliyatini tashkil etish uchun quyidagi talablar va shartlar amal qiladi: (a) 50 mln soʻmdan kam boʻlmagan miqdorda oʻz mablagʻlari (kapitali) mavjudligi; (b) qimmatli qogʻozlar bozorining professional ishtirokchilari va fond birjalari bilan oʻzaro elektron aloqaga tayyorligi; (v) xabardor qiluvchida qimmatli qogʻozlar bilan operatsiyalarning ichki hisobini yuritish vazifasini bajaruvchi kamida bitta xodimning boʻlishi hamda ichki nazoratni tashkil etish va amalga oshirish vazifasini bajaruvchi kamida bitta xodim (nazoratchi) boʻlishi; (g) quyidagi shaxslar xabardor qiluvchining rahbari boʻlishi mumkin emas: (i) moliya-iqtisod, yuridik, matematika yoki axborot texnologiyalari mutaxassisliklaridan kamida bittasi boʻyicha oliy maʼlumotli boʻlmagan shaxslar; (ii) qimmatli qogʻozlar bozoridagi professional faoliyatni amalga oshiruvchi tashkilotlarda, fond birjalarida yoxud iqtisodiy, moliyaviy va yuridik faoliyat sohalarida, axborot texnologiyalari sohasida yoki koʻrsatib oʻtilgan yoʻnalishlar boʻyicha kamida ikki yillik ish stajiga ega boʻlmagan shaxslar; (iii) iqtisodiy jinoyatlar, shuningdek, jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurollarini tarqatishni moliyalashtirish, uyushgan jinoyatchilik, korrupsiya va boshqaruv tartibiga qarshi jinoyatlarni sodir etganlik uchun sudlanganligi olib tashlanmagan yoki oʻtalmagan boʻlsa; (iv) yuridik shaxs bankrot deb eʼtirof etilgan paytda va eʼtirof etilgan paytdan boshlab ikki yil oʻtmagan boʻlsa, yakka holda ijro etuvchi organ funksiyalarini bajargan yoki kollegial ijro etuvchi organ tarkibiga kirgan shaxslar; (d) xabardor qiluvchining mutaxassislari, mansabdor shaxslari va nazoratchisining vakolatli organ tomonidan tasdiqlangan malaka talablariga muvofiqligi; (j) oʻzining dasturiy vositasi mavjud boʻlgan taqdirda mualliflik huquqini tasdiqlaydigan hujjatning mavjudligi. Mazkur qoidalar tijorat banklari tomonidan kapital bozori sohasida “Tartibga solish qumdoni” maxsus huquqiy rejimi (keyingi oʻrinlarda — Tartibga solish qumdoni) doirasida chet el valyutasidagi qimmatli qogʻozlar bilan operatsiyalar boʻyicha chet el valyutasidagi pul mablagʻlari bilan hisob-kitoblarni amalga oshirish tartibini belgilaydi. 1. “Qimmatli qogʻozlar markaziy depozitariysi” aksiyadorlik jamiyati (keyingi oʻrinlarda — Markaziy depozitariy) Tartibga solish qumdoni ishtirokchilarining quyidagi operatsiyalari boʻyicha chet el valyutasidagi hisob-kitoblarni agent-bank orqali amalga oshiradi: a) Tartibga solish qumdoni ishtirokchilari hisoblangan Oʻzbekiston Respublikasi rezidentlari boʻlgan yuridik shaxslar tomonidan chiqariladigan, qiymati chet el valyutasida ifodalangan korporativ obligatsiyalarining joylashtirilishi, muomalada boʻlishi va soʻndirilishi bilan bogʻliq hisob-kitoblarni; b) Tartibga solish qumdoni ishtirokchilari hisoblangan Oʻzbekiston Respublikasi norezidentlari — emitentlarning qimmatli qogʻozlari bilan fond birjalarining maxsus maydonchalaridagi bitimlar natijalari boʻyicha chet el valyutasidagi hisob-kitoblarni. 2. Tartibga solish qumdoni doirasida chet el valyutasidagi qimmatli qogʻozlarning emitentlari hisoblangan Oʻzbekiston Respublikasining yuridik shaxslariga chet el valyutasidagi qimmatli qogʻozlar boʻyicha daromadlarni toʻlash va majburiyatlarni bajarish uchun chet el valyutasini cheklovlarsiz sotib olish huquqi beriladi. 3. Chet el valyutasidagi qimmatli qogʻozlarni sotib olish uchun jismoniy shaxslar — Oʻzbekiston Respublikasi fuqarolari naqd chet el valyutasini investitsiya vositachisining alohida (segregatsiya qilingan) bank hisobvaragʻiga kiritadi yoki chet el valyutasidagi mablagʻlarni oʻz bank hisobvaraqlaridan investitsiya vositachisining alohida (segregatsiya qilingan) bank hisobvaragʻiga oʻtkazadi. Investitsiya vositachilari tomonidan jismoniy shaxslardan naqd pul mablagʻlarini kassalarda yoki notarius orqali qabul qilish taqiqlanadi. Oʻzbekiston Respublikasining yuridik shaxslari chet el valyutasidagi qimmatli qogʻozlarni sotib olish uchun mablagʻlarni faqat bank oʻtkazmalari orqali investitsiya vositachilarining alohida (segregatsiya qilingan) bank hisobvaraqlariga oʻtkazadi. Bunda chet el valyutasidagi qimmatli qogʻozlarni sotib olish uchun faqat tovarlarni (ishlarni, xizmatlarni) eksport qilishdan va qonun hujjatlarida taqiqlanmagan boshqa manbalardan olingan chet el valyutasidagi oʻz mablagʻlaridan foydalanilishi mumkin. 4. Investitsiya vositachilari kelib tushgan chet el valyutasidagi mablagʻlarni shartnomalarda belgilangan muddatlarda Markaziy depozitariyning agent-bank ochilgan valyuta hisobvaragʻiga oʻtkazib beradi. Investitsiya vositachilari chet el valyutasidagi qimmatli qogʻozlarni sotib olish yoki sotish bilan bogʻliq operatsiyalarni amalga oshirish uchun Markaziy depozitariyning agent-bankida alohida bank hisobvaragʻi ochadi. Markaziy depozitariy fond birjasining maxsus maydonchasida xorijiy valyutadagi qimmatli qogʻozlar savdolari yakunlari boʻyicha kliringni va hisob-kitoblarni amalga oshiradi, shuningdek, xorijiy valyutadagi pul mablagʻlarini maxsus maydonchadagi bitimlar uchun nazarda tutilgan hisob-kitoblar sanasidan kechiktirmay investitsiya vositachilari, emitentlar yoki qimmatli qogʻozlarni sotuvchilarning xorijiy valyutadagi hisobvaraqlariga oʻtkazib beradi. 5. Emitentlar — Oʻzbekiston Respublikasining yuridik shaxslari xorijiy valyutadagi korporativ obligatsiyalarning qiymatini soʻndirish va ular boʻyicha daromadlarni toʻlash uchun xorijiy valyutadagi mablagʻlarni Markaziy depozitariyning agent-bankda ochilgan bank hisobvaragʻiga keyinchalik investorlarga daromadlarni markazlashgan holda toʻlash uchun oʻtkazib beradi. 6. Korporativ obligatsiyalar qiymatini soʻndirish va ular boʻyicha daromadlarni investor-rezidentlarga toʻlash chet el valyutasida amalga oshiriladi. 1. Xorijiy birja indekslariga kiritilgan aksiyalar, xorijiy kompaniyalarning obligatsiyalari va davlat obligatsiyalari, savdo qilinadigan birja fondlari (ETF), indeks fondlarining qimmatli qogʻozlari va xorijiy kompaniyalarning depozitar tilxatlari fond birjasining tegishli maydonchasiga va investitsiya vositachisining elektron platformasiga kiritilishi mumkin boʻlgan vositalar uchun bazaviy aktiv boʻlishi mumkin. 2. Fond birjasining tegishli maydonchasiga va investitsiya vositachisining elektron platformasiga ruxsatnoma olish uchun ruxsatnoma tashabbuskori (investitsiya vositachisi, bank, shu jumladan, chet ellik nominal saqlovchi) qimmatli qogʻozlar bozorini tartibga solish boʻyicha vakolatli davlat organiga ruxsatnomaga taklif etilayotgan instrumentlar boʻyicha bazaviy aktivlarning turlari va sonini koʻrsatgan holda ariza beradi. 3. Ruxsatnoma olish tashabbuskori qimmatli qogʻozlar bozorini tartibga solish boʻyicha vakolatli davlat organi tomonidan maʼqullangan bazaviy aktivlarni Markaziy depozitariyning xorijiy yurisdiksiyalardagi korrespondentlik hisobvaragʻiga oʻtkazishi kerak. 4. Markaziy depozitariy ularni fond birjalarining tegishli maydonchasida joylashtirish va muomalada boʻlishi uchun maʼqullangan bazaviy aktivlarga mutanosib ravishda maxsus individual identifikatsiya raqamini bergan holda instrumentlarning tegishli sonini yaratadi, shuningdek, ularning egalari reyestrini yuritadi. 5. Fond birjasining tegishli maydonchasida va investitsiya vositachisining elektron platformasida faqat chet el yurisdiksiyalaridagi Markaziy depozitariyning korrespondentlik hisobvaragʻida bazaviy aktivlari oldindan deponentlangan instrumentlar joylashtirilishi va muomalada boʻlishi mumkin. 6. Fond birjasining tegishli maydonchasida va investitsiya vositachisining elektron platformasida tuzilgan bitimlar yakunlari boʻyicha moliyaviy vositalar va pul mablagʻlari boʻyicha kliring va hisob-kitoblar Markaziy depozitariyning qoidalariga muvofiq amalga oshiriladi. 7. Korporativ harakatlar, shu jumladan, dividendlar olish, fond birjasining tegishli maydonchasida va investitsiya vositachisining elektron platformasida muomalada boʻlgan vositalar boʻyicha ovoz berish boʻyicha mijozlarning yoʻriqnomalarini berish Markaziy depozitariy orqali amalga oshiriladi. 8. Fond birjasining tegishli maydonchasida va investitsiya vositachisining elektron platformasida instrumentlarga ruxsatnoma berish tashabbuskorining yoki qimmatli qogʻozlar bozorini tartibga solish boʻyicha vakolatli davlat organining tashabbusiga koʻra bekor qilingan taqdirda, Markaziy depozitariy tegishli yaratilgan instrumentlarni bekor qiladi va bazaviy aktivni ruxsatnoma olish tashabbuskorining yoki qimmatli qogʻozlar bozorini tartibga solish boʻyicha vakolatli davlat organining xorijiy yurisdiksiyadagi hisobvaragʻiga qaytaradi. 1. Chet ellik nominal saqlovchilardan (shu jumladan, bank-kastodianlardan), investitsiya vositachilaridan yoki Markaziy depozitariydan chet ellik investor tomonidan fond birjasida qimmatli qogʻozlarni sotishdan olingan chet el valyutasidagi mablagʻlarni, shuningdek, dividendlar, foizlar (kuponlar), obligatsiyalarni soʻndirish yoki qimmatli qogʻozlardan olingan boshqa daromadlarni konvertatsiya qilish va repatriatsiya qilish jarayonida har qanday hujjatlarni talab qilish taqiqlanadi, chet ellik investorning ularga tegishli murojaati (shu jumladan, elektron shaklda olingan murojaati) bundan mustasno. 2. Investitsiya vositachilari mijozlarining mablagʻlari Oʻzbekiston Respublikasi Prezidentining 2023-yil 2-sentabrdagi PQ-291-son qaroriga 3-ilovaning 1-bandida nazarda tutilgan axborotning maxfiyligini va investitsiya vositachilari mijozlarining mulkiy huquqlari himoya qilinishini taʼminlaydigan alohida bank hisobvaragʻida saqlanadi. 3. Markaziy depozitariy chet el valyutasidagi qimmatli qogʻozlar bilan operatsiyalar boʻyicha hisobga olishni va hisob-kitoblarni amalga oshirish uchun tan olingan chet el yurisdiksiyalarining banklarida, kastodianlarida, xalqaro va milliy markaziy depozitariylarida pul va depozitar hisobvaraqlar ochishga haqli. Bunda Markaziy depozitariy fond birjasining tegishli maydonchasida yoki investitsiya vositachisining elektron platformasida qimmatli qogʻozlar bilan amalga oshirilgan bitimlar natijalari boʻyicha kliringni, shuningdek, xorijiy valyutadagi hisob-kitoblarni Oʻzbekiston Respublikasining suveren kredit reytingidan kamida bir pogʻona past xalqaro kredit reytingga ega boʻlgan yoki milliy reyting shkalasi boʻyicha unga tenglashtirilgan, oʻzi oʻtkazgan tanlov natijalariga koʻra tanlab olingan agent-bank orqali amalga oshiradi. 4. Investitsiya vositachilari har chorakda, har bir kalendar chorak tugagandan keyin 30 kundan kechiktirmay moliyaviy hisobotni Korporativ axborotning yagona portalida eʼlon qilishlari shart. 5. Xalqaro qimmatli qogʻozlar emitentlari ularni chiqarish toʻgʻrisidagi axborotni qimmatli qogʻozlarni chiqarish uchun qonun hujjatlarida belgilangan tartibda oshkor qiladi. 6. Korporativ obligatsiyalar boʻyicha foizlarni (kuponlarni) toʻlash va ularni soʻndirish faqat Markaziy depozitariy orqali amalga oshiriladi. 7. Korporativ obligatsiyalarni joylashtirish toʻgʻrisidagi axborot 3 ish kuni mobaynida Markaziy depozitariy tomonidan Oʻzbekiston Respublikasi hududida faoliyatni amalga oshirish huquqiga ega boʻlgan kredit byurosiga majburiy tartibda taqdim etiladi. 8. Istiqbolli loyihalar milliy agentligi qimmatli qogʻozlar emitentlarining qimmatli qogʻozlar bozori, aksiyadorlik jamiyatlari va aksiyadorlarning huquqlarini himoya qilish sohasidagi ularning shaffofligi va qonun hujjatlariga rioya etilishini baholashni nazarda tutuvchi reytingini yuritadi hamda reyting asosida tegishli taʼsir choralari (chiqarilgan qimmatli qogʻozlar muomalasini toʻxtatib turish, yangi qimmatli qogʻozlar chiqarilishini roʻyxatdan oʻtkazishni rad etish, korporativ obligatsiyalarni muddatidan oldin soʻndirishni va ular boʻyicha foizlar (kuponlar) toʻlashni talab qilish hamda qonun hujjatlarida nazarda tutilgan boshqa choralar) qoʻllashi mumkin. 9. Istiqbolli loyihalar milliy agentligi qonun hujjatlari buzilganligi aniqlanganda investitsiya vositachilari tomonidan amalga oshiriladigan brokerlik, anderrayting va depozitar operatsiyalar oʻtkazilishini uch oygacha muddatga cheklovchi majburiy koʻrsatmalar berish, shuningdek, professional ishtirokchi malaka attestatining amal qilishini toʻxtatib turishga haqli. T/rChora-tadbirlar mazmuniMasʼul ijrochilarIjro muddati1.Mazkur Farmonning 3-bandi “j” kichik bandi va 8-ilovaning 1-bandi talablarini inobatga olgan holda Oʻzbekiston Respublikasi qonunchiligiga muvofiq litsenziya olgan investitsiya vositachilari ishtirokisiz jismoniy shaxslar tomonidan chet el valyutasida investitsiya vositachilarining hisobvaraqlarini toʻldirish imkoniyati bilan chet eldagi brokerlik yoki investitsiya hisobvaraqlarini toʻldirish uchun bank hisobvaraqlaridan pul mablagʻlarini oʻtkazishni taqiqlashni nazarda tutuvchi kapital harakati bilan bogʻliq ayrim valyuta operatsiyalarini amalga oshirishning yangilangan tartibini tasdiqlash.Markaziy bank Istiqbolli loyihalar milliy agentligi (keyingi oʻrinlarda — Agentlik) bilan kelishgan holda2026-yil aprel2.Markaziy depozitariyni obligatsiyalar emitentlari toʻgʻrisida kredit byurosi bilan axborot almashishning avtomatlashtirilgan tizimi ishtirokchilari qatoriga kiritish, shuningdek, emitentning kredit tarixini shakllantirish va uning skoringini amalga oshirishda korporativ obligatsiyalar emitentlari toʻgʻrisidagi axborotdan foydalanish imkoniyatini taʼminlash.Markaziy bank, manfaatdor vazirlik va idoralar2026-yil aprel3.Quyidagilarga oʻzgartirish va qoʻshimchalar kiritishni nazarda tutuvchi tegishli normativ-huquqiy hujjatlar loyihalarini ishlab chiqish va belgilangan tartibda Oʻzbekiston Respublikasi Vazirlar Mahkamasiga kirish:(a) Oʻzbekiston Respublikasining “Qimmatli qogʻozlar bozori toʻgʻrisida”gi Qonunida Agentlikka qimmatli qogʻozlar bozori, aksiyadorlik jamiyatlari va aksiyadorlarning huquqlarini himoya qilish toʻgʻrisidagi, shuningdek, qimmatli qogʻozlar bozori yoʻnalishida jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish sohasidagi qonunchilik hujjatlarini buzganlik uchun jarimalarni mustaqil belgilash va qoʻllash huquqini berish. Bunda:qimmatli qogʻozlar bozori ishtirokchilari va malaka sertifikatiga ega boʻlgan shaxslarga nisbatan tabaqalashtirilgan jarimalarni qoʻllash;Korporativ axborot yagona portalida (keyingi oʻrinlarda — Portal) axborotni oʻz vaqtida oshkor etmaganlik uchun qimmatli qogʻozlar bozori ishtirokchilariga har bir kechiktirilgan kun uchun bazaviy hisoblash miqdorining 50 foizi miqdorida penya hisoblanishi, huquqbuzarlik bartaraf etilgunga va penya toʻlangunga qadar Portalga kirishni cheklash; (b) Oʻzbekiston Respublikasi Jinoyat kodeksiga qimmatli qogʻozlar bozorida hiyla-nayrang ishlatish va insayder axborotdan foydalanish uchun javobgarlik choralarini joriy etish;(v) Oʻzbekiston Respublikasining Maʼmuriy javobgarlik toʻgʻrisidagi kodeksiga qimmatli qogʻozlar bozori toʻgʻrisidagi qonun hujjatlarini buzganlik uchun jarima miqdorini oshirish koʻzda tutiladi.Agentlik, manfaatdor vazirlik va idoralar2026-yil iyul4.Normativ-huquqiy hujjatlarga tegishli oʻzgartirish va qoʻshimchalar kiritish, shu jumladan, “obligatsiya egalarining vakili”, “malakali investor” va “malakasiz investor” tushunchalarini, shuningdek, qimmatli qogʻozlar va investitsiya mahsulotlarining ayrim turlarini malakasiz investorlar oʻrtasida joylashtirish boʻyicha cheklovlarni oʻrnatish.Agentlik, manfaatdor vazirlik va idoralar2026-yil may5.Investitsiya va pay fondlarini tashkil etish va ularning faoliyat koʻrsatish tartibini takomillashtirishni (shu jumladan, har xil turdagi aktivlar (qimmatli qogʻozlar, ulushlar, paylar, koʻchmas mulk obyektlari va boshqalar) bilan operatsiyalarni amalga oshirish huquqini berishni) nazarda tutuvchi normativ-huquqiy hujjatlar loyihalarini ishlab chiqish.Agentlik, manfaatdor vazirlik va idoralar2026-yil may6.Markaziy depozitariy orqali obligatsiyalar boʻyicha foizlarni (kuponlarni) toʻlash va ularni soʻndirish tartibini ishlab chiqish.Agentlik Markaziy bank bilan kelishilgan holda2026-yil aprel7.Emitentlar reytingini yuritish va ushbu reyting asosida taʼsir choralarini, shu jumladan, emitentlar faoliyatini cheklash choralarini qoʻllash tartibini ishlab chiqish va joriy etish.Agentlik2026-yil iyul8.Qimmatli qogʻozlar bozori, aksiyadorlik jamiyatlari va aksiyadorlarning huquqlarini himoya qilish toʻgʻrisidagi qonun hujjatlari buzilishini aniqlash va qonun hujjatlarini buzuvchilarga nisbatan maʼmuriy jarimalar tarzidagi javobgarlik choralarini koʻrish jarayonlarini avtomatlashtirish boʻyicha zarur choralarni koʻrish.Agentlik, manfaatdor vazirlik va idoralar2027-yil dekabr9.Rentabellik, toʻlov qobiliyati, moliyaviy barqarorlik va likvidlikning ijobiy koʻrsatkichlarini hisobga olmagan holda, shuningdek, taʼminotsiz oʻz kapitali miqdoridan ortiq korporativ obligatsiyalarni chiqarishga ruxsat beriladigan emitentning barcha majburiyatlarining oʻz kapitaliga nisbatini belgilash boʻyicha normativini tasdiqlash.Agentlik2026-yil dekabr10.Quyidagilarni “Tartibga solish qumdoni” maxsus huquqiy rejimi doirasida ishlab chiqish va tasdiqlash:Agentlik(a) chet el valyutasidagi obligatsiyalarni chiqarish tartibi toʻgʻrisidagi nizom. Nizomda obligatsiyalar chiqarilishiga quyidagi talablar nazarda tutiladi:emitentning navbatdagi chiqarilishini roʻyxatdan oʻtkazish toʻgʻrisida ariza berilgan kunda bunday korporativ obligatsiyalar chiqarilishining hajmi va muomaladagi avvalgi chiqarilishlarining soʻndirilmagan hajmi summasi 50 million AQSH dollari ekvivalentidan oshmasligi zarur. Emissiyaning umumiy hajmi Agentlik tomonidan Markaziy bank bilan kelishilgan holda belgilanadi;qimmatli qogʻozlarni chiqarish shartlari obligatsiyalar egalarida bunday obligatsiyalarni muddatidan oldin soʻndirishni talab qilish huquqining paydo boʻlishiga olib keladigan Agentlik tomonidan belgilanadigan moliyaviy va (yoki) operatsion kovenantlarni (cheklangan koʻrsatkichlar yoki shartlar), shu jumladan, ularning majburiy roʻyxatini oʻz ichiga oladi;qimmatli qogʻozlarni chiqarish shartlarida makroiqtisodiy vaziyat keskin oʻzgargan taqdirda Agentlik, shu jumladan Markaziy bankning murojaatiga koʻra, Agentlik tomonidan belgilanadigan tartibga muvofiq obligatsiyalar chiqarilishini uch oydan kam boʻlmagan muddatda muddatidan oldin soʻndirishni talab qilish huquqiga ega ekanligi toʻgʻrisidagi izoh boʻladi;chet el valyutasidagi obligatsiyalarni “Qimmatli qogʻozlar markaziy depozitariysi” AJda hisobga qoʻyiladi;2026-yil aprel(b) xorijiy birja indekslariga kiritilgan aksiyalar, xorijiy kompaniyalarning obligatsiyalari va davlat obligatsiyalari, sotiladigan birja fondlari (ETF), indeks fondlarining qimmatli qogʻozlari va xorijiy kompaniyalarning depozitar tilxatlariga ruxsat berish tartibi toʻgʻrisidagi nizom.Bunda Nizomda quyidagi normalar nazarda tutilsin:mazkur kichik bandda koʻrsatilgan moliyaviy instrumentlarni qarz mablagʻlari hisobidan sotib olish taqiqlanadi;qimmatli qogʻozlar bilan operatsiyalar qimmatli qogʻozlar bozori professional ishtirokchilarining ichki nazorat qoidalariga muvofiq amalga oshiriladi, shu jumladan, mijozlarning shaxsini tekshirish (KYC) va pul mablagʻlari manbalarini aniqlash;tuzilgan bitimlar toʻgʻrisidagi maʼlumotlar soliq organlariga va tegishli vakolatli organlarga taqdim etiladi.2026-yil iyul11.Xorijiy valyutadagi obligatsiyalarni joylashtirish va ularning muomalasi, xorijiy qimmatli qogʻozlarni joylashtirish va ularning muomalasi uchun ixtisoslashtirilgan maydonchalarni tashkil etish, shuningdek, fond birjasining amaldagi dasturiy taʼminotini umumiy modernizatsiya qilish yoki almashtirish uchun fond birjasining oʻz mablagʻlari hisobidan moliyalashtirish toʻgʻrisidagi masalalarni “Toshkent” Respublika fond birjasi Kuzatuv kengashi va aksiyadorlarining umumiy yigʻilishi muhokamasiga kiritish.Davlat aktivlarini boshqarish agentligi2026-yil fevral12.Qimmatli qogʻozlar bozorida professional faoliyatni, fond birjasi va qimmatli qogʻozlarning birjadan tashqari Savdolari tashkilotchisi faoliyatini, investitsiya maslahatchisi faoliyatini litsenziyalash, ruxsat berish va xabardor qilish tartib-taomillari toʻgʻrisidagi nizomlarni tasdiqlash boʻyicha idoraviy normativ-huquqiy hujjatlarni qabul qilish.Agentlik, manfaatdor vazirlik va idoralar2026-yil iyun13.Agentlik bilan birgalikda:“Fond bozorining axborot-resurs markazi” DUKning ishtirokchi sifatidagi huquqlari;Toshkent shahri Mirobod tumani Buxoro koʻchasi 10-uyda joylashgan binoni Davlat aktivlarini boshqarish agentligiga begʻaraz berish masalasini koʻrib chiqish.Davlat aktivlarini boshqarish agentligi2026-yil fevral-mart14.Davlat aktivlarini boshqarish agentligi:“Fond bozorining axborot-resurs markazi” DUKni masʼuliyati cheklangan jamiyat shaklida qayta tashkil etish hamda Toshkent shahri Mirobod tumani Buxoro koʻchasi 10-uyda joylashgan binoni mazkur masʼuliyati cheklangan jamiyatning ustav kapitalini oshirish hisobiga balans qiymatida oʻtkazish;“Toshkent” Respublika fond birjasi” AJning aksiyadorlar umumiy yigʻilishida “Fond bozorining axborot-resurs markazi” MCHJning 100 foiz ulushini balans qiymati boʻyicha “Toshkent” Respublika fond birjasi” aksiyadorlik jamiyati davlat ulushini oshirish hisobiga oʻtkazish masalasi koʻrib chiqilishini taʼminlash.Davlat aktivlarini boshqarish agentligi2026-yil mart-aprel15.“Davlat axborot tizimlarini yaratish va qoʻllab-quvvatlash boʻyicha yagona integrator — “UZINFOCOM” MCHJni Korporativ axborot yagona portali (openinfo.uz) operatori etib belgilash masalasini koʻrib chiqish.Agentlik, Raqamli texnologiyalar vazirligi2026-yil mart 1. Oʻzbekiston Respublikasi Prezidentining 2017-yil 2-sentabrdagi “Valyuta siyosatini liberallashtirish boʻyicha birinchi navbatdagi chora-tadbirlar toʻgʻrisida”gi PF-5177-son Farmoni 3-bandining ikkinchi xatboshisi “xalqaro toʻlov kartalari orqali toʻlovlar” soʻzlaridan keyin “shuningdek, kapital bozori sohasida “Tartibga solish qumdoni” maxsus huquqiy rejimi doirasida chet el valyutasidagi qimmatli qogʻozlar bilan operatsiyalar” soʻzlari bilan toʻldirilsin. 2. Oʻzbekiston Respublikasi Prezidentining 2022-yil 9-noyabrdagi “Tadbirkorlik faoliyatini davlat tomonidan tartibga solishni soddalashtirish chora-tadbirlari toʻgʻrisida”gi PF-244-son Farmoniga 1-ilovaning izoh qismi quyidagi tahrirda bayon etilsin: 3. Oʻzbekiston Respublikasi Prezidentining 2023-yil 11-sentabrdagi “Oʻzbekiston — 2030” strategiyasi toʻgʻrisida”gi PF-158-son Farmoniga 1-ilovaning 49-pozitsiyasi “2030-yilgacha erishiladigan maqsadlarning samaradorlik koʻrsatkichlari” ustunida: (a) ikkinchi xatboshi chiqarib tashlansin; (b) uchinchi — sakkizinchi xatboshilar tegishincha ikkinchi — yettinchi xatboshilar deb hisoblansin. 4. Oʻzbekiston Respublikasi Prezidentining 2025-yil 30-yanvardagi “Oʻzbekiston — 2030” strategiyasini “Atrof-muhitni asrash va “yashil iqtisodiyot” yilida amalga oshirishga oid davlat dasturi toʻgʻrisida”gi PF-16-son Farmoniga 6-ilovaning 18-pozitsiyasi chiqarib tashlansin. 5. Oʻzbekiston Respublikasi Prezidentining 2017-yil 27-iyuldagi “Oʻzbekiston Respublikasi Istiqbolli loyihalar milliy agentligi faoliyatini tashkil etish toʻgʻrisida”gi PQ-3150-son qarorida: (a) 3-bandning “b” kichik bandi quyidagi tahrirda bayon etilsin: “b) Agentlik: kripto-aktivlar aylanmasini, kapital bozori va sugʻurta bozorini, elektron tijoratni, Internet jahon axborot tarmogʻida lotereyalar, tavakkalchilikka asoslangan oʻyinlarni tashkil etish va bukmekerlik faoliyatini, shu jumladan, litsenziyalash, ruxsat berish va xabardor qilish tartib-taomillarini tartibga solish boʻyicha vakolatli organ hisoblanadi; litsenziyalash, ruxsat berish va xabardor qilish tartib-taomillarini amalga oshirishda, shuningdek, kripto-aktivlar aylanmasi, kapital bozori va sugʻurta bozori, elektron tijorat, lotereyalar, Internet jahon axborot tarmogʻida tavakkalchilikka asoslangan oʻyinlarni tashkil etish va bukmekerlik faoliyati sohasidagi faoliyatni tartibga solish va nazorat qilishda asoslantirilgan mulohazadan foydalanish huquqiga ega”; (b) ilovaning 10-bandida: (i) quyidagi mazmundagi toʻrtinchi xatboshi bilan toʻldirilsin: “litsenziyalashda, ruxsat berish va xabardor qilish tartib-taomillarida, shuningdek, tartibga solinadigan sohalardagi faoliyatni tartibga solishda va nazorat qilishda asoslantirilgan mulohazadan foydalanish”; (ii) toʻrtinchi — oʻn toʻqqizinchi xatboshilar tegishincha beshinchi — yigirmanchi xatboshilar deb hisoblansin. 6. Oʻzbekiston Respublikasi Prezidentining 2022-yil 8-noyabrdagi “Korporativ munosabatlarning huquqiy asoslarini yanada takomillashtirish chora-tadbirlari toʻgʻrisida”gi PQ-415-son qaroriga ilovaning 10-pozitsiyasi chiqarib tashlansin. 7. Oʻzbekiston Respublikasi Prezidentining 2023-yil 2-sentabrdagi “Kapital bozorini rivojlantirishning qoʻshimcha chora-tadbirlari toʻgʻrisida”gi PQ-291-son qarorida: (a) 2-ilovada: (i) 4-band quyidagi mazmundagi ikkinchi xatboshi bilan toʻldirilsin: “Depozitar bank (Oʻzbekiston Respublikasi Prezidenti qarorlari asosida xalqaro bozorlarda davlat aksiya paketlarini IPO/SPO orqali sotishda ishtirok etayotgan rezident-emitentlarning aksiyalariga nisbatan huquqlarni tasdiqlovchi global depozitar tilxatlarning xorijiy emitenti) (keyingi oʻrinlarda — depozitar bank deb yuritiladi) Maxsus huquqiy rejim ishtirokchisi sifatida roʻyxatdan oʻtkazilgan kastodian maʼlumotlari asosida oʻz nomidan kastodianda va Qimmatli qogʻozlar markaziy depozitariysida rezident-emitentlarning aksiyalari mavjudligini tasdiqlovchi hujjatni berish huquqiga ega”; (ii) quyidagi mazmundagi 11 — 15-bandlar bilan toʻldirilsin: “11. Oʻzbekiston Respublikasi rezidentlari boʻlgan yuridik shaxslarga, shu jumladan investitsiya fondlariga, ularga tegishli boʻlgan va ular tomonidan chiqarilgan qimmatli qogʻozlarga nisbatan Tartibga solish qumdoni xorijiy ishtirokchilari tomonidan kastodial xizmatlar va nominal saqlash xizmatlari koʻrsatilishiga ruxsat etiladi. 12. Depozitar bank mazkur ilovaning 4-bandi ikkinchi xatboshisida koʻrsatilgan qimmatli qogʻozlarga nisbatan quyidagi huquqlarga ega: Qimmatli qogʻozlar markaziy depozitariysida qimmatli qogʻozlar hisobvaraqlarini ochish; qimmatli qogʻozlarni chet el nominal hisobvaragʻidan benefitsiar egasini oʻzgartirmagan holda (yoki xorijiy nominal hisobvaraq) “qimmatli qogʻozlarni toʻlovsiz yetkazib berish” (Free of Payment transfer of securities) orqali oʻtkazish. 13. Qimmatli qogʻozlarning chet ellik nominal saqlovchisi va depozitar bank oʻzining nominal saqlashida boʻlgan aksiyalar bilan berilgan aksiyadorning barcha huquqlarini oʻz mijozlari — chet ellik benefitsiar egalari va (yoki) qimmatli qogʻozlarning boshqa chet ellik nominal saqlovchilari nomidan va ularning manfaatlarini koʻzlab, oʻz mijozlarining topshirigʻiga binoan, bunday chet ellik benefitsiar egalari va (yoki) qimmatli qogʻozlarning boshqa chet ellik nominal saqlovchilari nomidan vakillik qilish huquqini tasdiqlovchi hech qanday ishonchnomalarsiz amalga oshirishga haqli. Agar chet ellik nominal saqlovchi yoki depozitar bankda bir emitentning bir turdagi aksiyalari bir nechta mijoz uchun nominal saqlanayotgan boʻlsa, qimmatli qogʻozlarning chet ellik nominal saqlovchisi yoki depozitar bank aksiyadorning huquqlarini bunday shaxslardan olingan alohida topshiriqlar asosida har bir mijozga tegishli aksiyalar soniga mutanosib ravishda amalga oshiradi. Bunda qimmatli qogʻozlarning chet ellik nominal saqlovchisi yoki depozitar banki, agar nominal saqlov shartnomasi shartlarida boshqacha qoida nazarda tutilmagan boʻlsa, kun tartibidagi ayni bir masala boʻyicha bunday shaxslarning har biriga tegishli aksiyalar soniga mutanosib ravishda alohida-alohida ovoz berishi mumkin. 14. Aksiyadorlik jamiyati — emitent ustav fondini keyinchalik kamaytirish yoki sotib olingan aksiyalarni qayta sotish maqsadida depozitar bank yoki xorijiy nominal saqlovchidan, depozitar tilxat egalari manfaatida hisobga olinayotgan aksiyalarni toʻgʻridan-toʻgʻri sotib olish huquqiga ega. “Emitent-aksiyadorlik jamiyati keyinchalik ustav fondini kamaytirish yoki qayta sotish maqsadida depozitar tilxatlarning xorijiy benefitsiar egalari manfaatlarini koʻzlab bunday aksiyalar boʻyicha huquqlarni hisobga oluvchi xorijiy nominal saqlovchi yoki depozitar bankdan hisob-kitoblar va hisobni yuritish sharti bilan, shu jumladan Maxsus huquqiy rejim doirasida faoliyat yuritishga ruxsat berilgan kastodian orqali oʻz aksiyalarini toʻgʻridan-toʻgʻri sotib olishga haqli. Agar harakatlar Maxsus huquqiy rejim ishtirokchisi sifatida roʻyxatdan oʻtkazilgan kastodian orqali amalga oshirilsa, mazkur operatsiyani amalga oshirish uchun emitent va depozitar bank Maxsus huquqiy rejim ishtirokchisi sifatida roʻyxatdan oʻtishi talab etilmaydi. 15. Maxsus huquqiy rejim doirasida korporativ nizolarga taalluqli boʻlgan hamda emitentning qimmatli qogʻozlarini depozitar tilxatlardan foydalangan holda xorijiy bozorlarda joylashtirish va muomalada boʻlishidan, shuningdek emitentning, kastodian, chet ellik nominal saqlovchining, depozitar bankning va depozitar tilxatlar egalarining huquq va majburiyatlarini bajarishdan kelib chiqadigan yoki emitentning boshqaruv organlari qarorlari ustidan shikoyat bildirish bilan bogʻliq nizolar taraflarning kelishuviga koʻra xalqaro tijorat arbitrajiga koʻrib chiqish uchun topshirilishi mumkin”; (b) 3-ilovaning 4-bandi quyidagi tahrirda bayon etilsin: “4. Qimmatli qogʻozlar egalari toʻgʻrisidagi maʼlumotlar chet ellik nominal saqlovchilar tomonidan Qimmatli qogʻozlar markaziy depozitariysiga qimmatli qogʻozlar bozorini tartibga solish boʻyicha vakolatli davlat organining, monopoliyaga qarshi kurashish organining, soliq organlarining, sudlarning, tergov va surishtiruv organlarining soʻroviga koʻra, Qimmatli qogʻozlar markaziy depozitariysiga, qonun hujjatlarida belgilangan tartibda ularning vakolatiga taalluqli masalalar boʻyicha yuborilgan hollarda va tartibda taqdim etiladi. Bunda Oʻzbekiston Respublikasi Qimmatli qogʻozlar markaziy depozitariysida omnibus-hisob raqamiga ega boʻlgan chet ellik nominal saqlovchilar, shuningdek depozitar banklar boshqa chet ellik nominal saqlovchilar tomonidan qimmatli qogʻozlarning chet ellik benefitsiar egasi toʻgʻrisidagi maʼlumotlar belgilangan muddatlarda va tegishli tartibda taqdim etilmaganligi uchun javobgar boʻlmaydi”; (v) 4-ilovada: (i) 19-pozitsiya chiqarib tashlansin; (ii) 32-pozitsiyaning 2-kichik bandi oʻz kuchini yoʻqotgan deb hisoblansin; (g) 2 va 4-ilovalardagi tegishli kelishikdagi “kastodian bank” soʻzlari tegishli kelishikdagi “kastodian” soʻzi bilan almashtirilsin. 8. Oʻzbekiston Respublikasi Prezidentining 2023-yil 11-sentabrdagi “Oʻzbekiston — 2030” strategiyasini 2023-yilda sifatli va oʻz vaqtida amalga oshirish chora-tadbirlari toʻgʻrisida”gi PQ-300-son qaroriga 2a-ilovaning 19-pozitsiyasi chiqarib tashlansin. 9. Vazirlar Mahkamasining 2022-yil 21-fevraldagi 80-son qarori bilan tasdiqlangan Maxsus elektron tizim orqali ayrim faoliyat turlarini litsenziyalash tartibi toʻgʻrisidagi yagona nizomga 16 va 24-ilovalar oʻz kuchini yoʻqotgan deb hisoblansin. 10. Vazirlar Mahkamasining 2022-yil 25-fevraldagi 88-son qarori bilan tasdiqlangan Faoliyatni boshlash yoki tugatish uchun vakolatli organni xabardor qilish tartibi toʻgʻrisidagi yagona nizomga 5-ilova oʻz kuchini yoʻqotgan deb hisoblansin.